১৯৯০, তখন নাম বম্বে ইন্টারন্যাশনাল ফিল্ম ফেস্টিভ্যাল, সেই শুরু। বিশ্ব জুড়ে ডকুমেন্টারি ছবির যে রমরমা, সেই আন্দোলনের শরিক হতেই এ উৎসবের আয়োজন ফিল্মস ডিভিশনের। পরে অবশ্য ‘বম্বে’ বদলে ‘মুম্বই’, আর সংক্ষেপে পরিচিতি ‘মিফ’ হিসাবে। তথ্যচিত্র তো বটেই, স্বল্পদৈর্ঘ্যের ছবি, অ্যানিমেশন— পৃথিবীব্যাপী সেরা চলচ্চিত্রের সম্ভার নিয়ে মুম্বইয়ে সেজে ওঠে এ উৎসব। লিপজ়িগ, বার্লিন, ওবেরহাউজ়েন-এর মতো খ্যাতনামা ডকুমেন্টারি ফেস্টিভ্যালের মতোই বিশিষ্ট উৎসব এখন মিফ। কিছু কাল হল শুরু হয়েছে এখানেও— ‘মিফ ইন কলকাতা’, তারই চতুর্থ সংস্করণ এ বার নন্দনে, ২২-২৪ অগস্ট, রোজ ২-৭টা। ২০১৬ ও ২০১৮-র সেরা ছবিগুলি দেখানো হচ্ছে, জানালেন সুময় মুখোপাধ্যায়, ফিল্মস ডিভিশন-এর পক্ষে। উদ্বোধনে প্রধান অতিথি বুদ্ধদেব দাশগুপ্ত।